17 danske kommuner er i ifølge Politiken torsdag mistænkt for EU-snyd. Der er nemlig usædvanligt få anmeldelser fra disse kommuner om landmænds brud på regler for at få landbrugsstøtte fra EU. Tre nordjyske kommuner er ifølge Politiken på den sorte liste, nemlig Thisted, Jammerbugt og Mariagerfjord Kommune. Viser det sig, at kommunernes kontrol har svigtet, kan sagen i værste fald koste den danske statskasse et trecifret millionbeløb. Det siger kontorchef Steen Bonde fra NaturErhvervstyrelsen under Fødevareministeriet, som er den danske myndighed, der står til regnskab over for EU. Selv om staten ikke direkte kan blande sig i, hvordan kommunerne udfører kontrollen, er det alligevel statskassen, som skal betale, hvis EU-kommissionen dumper den danske kontrol og tilbageholder landbrugsstøtte. For et halvt år siden kostede en lignende sag den danske stat 750 millioner kroner. For at få EU-støtte skal landmændene overholde en række krav om hensyn til blandt andet folkesundhed, dyrevelfærd og miljø. Det er kun, hvis overtrædelser indberettes, at landmanden risikerer at miste en del af EU-støtten. NaturErhvervstyrelsen har kulegravet fire års kontroller og forlanger nu redegørelser fra de 17 kommuner, skriver Politiken. De rummer tilsammen mere end en tredjedel af de 54.000 danske landbrug, som samlet modtager cirka 8,5 milliarder kroner i støtte fra EU om året. Rigsrevisionen kalder de 17 kommuners kontrolresultater urealistiske. De foretager ganske vist mange kontroller hos landmændene, men i forhold til gennemsnittet indberetter disse kommuner ingen eller meget få overtrædelser. Hverken Kommunernes Landsforening eller fødevareminister Mette Gjerskov (S) har ønsket at udtale sig om sagen til Politiken.

Referat:
Tre nordjyske kommuner er under mistanke for at holde det skjult, når landmænd overtræder reglerne for at få landbrugsstøtte fra EU.